**DôVODOVÁ SPRÁVA**

1. **Všeobecná časť**

Predložený návrh zákona, ktorým sa mení a dopĺňa zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej len „návrh zákona“), predkladá ako iniciatívny návrh poslanec Národnej rady Slovenskej republiky Pavol Zajac.

Cieľom návrhu je určiť maximálnu výšku odplaty za poskytnutie spotrebiteľského úveru alebo pôžičky pre spotrebiteľov prostredníctvom zavedenia pojmu „maximálna ročná percentuálna miera nákladov“ pre spotrebiteľské úvery a pôžičky pre spotrebiteľov.

V minulosti zákon č. 258/2001 Z.z. o spotrebiteľských úveroch a o zmene a doplnení zákona Slovenskej národnej rady č. [71/1986 Zb.](aspi://module='ASPI'&link='71/1986 Zb.'&ucin-k-dni='30.12.9999') o Slovenskej obchodnej inšpekcii v znení neskorších predpisov, určoval maximálnu výšku odplaty za poskytnutie spotrebiteľského úveru vypočítanú zo súhrnných údajov o novoposkytnutých spotrebiteľských úveroch veriteľmi, podľa Nariadenia vlády SR, ktorým sa ustanovuje výška, ktorú nesmie prevýšiť odplata za poskytnutie spotrebiteľského úveru. Uvedený zákon bol zrušený prijatím v súčasnosti platného zákona č. 129/2010 Z.z. spotrebiteľských úveroch a o iných úveroch a pôžičkách pre spotrebiteľov. Posledné Nariadenie vlády SR č. 238/2008 Z.z., ktorým sa stanovuje výška, ktorú nesmie prevýšiť odplata za poskytovanie spotrebiteľského úveru, bolo zrušené 11.6.2010.

Predložená novela zákona č. 129/2010 Z. z. o spotrebiteľských úveroch zavádza v § 2 nový pojem - „maximálna ročná percentuálna miera nákladov“ a ohraničuje ho na maximálne 50-násobok základnej úrokovej sadzby Európskej centrálnej banky platnej v deň podpisu zmluvy o spotrebiteľskom úvere. V súčasnosti je platná výška základnej úrokovej sadzby ECB (platná od 11.7.2012) na úrovni 0,75 %. Takže **maximálna ročná percentuálna miera nákladov** bude po schválení tejto novely na úrovni **37,5 %**.

Základnou úrokovou sadzbou Európskej centrálnej banky sa v súlade s § 17 ods. 1 zákona č. 659/2007 Z. z. zavedení meny euro v Slovenskej republike a o zmene a doplnení niektorých zákonov v znení neskorších predpisov rozumie základná úroková sadzba Európskej centrálnej banky, ktorú Európska centrálna banka stanovuje a zverejňuje pre hlavné refinančné obchody vykonávané Eurosystémom v rámci Európskeho systému centrálnych bánk.

Ak bude v zmluve o spotrebiteľskom úvere uvedená vyššia ročná percentuálna miera nákladov ako je maximálna ročná percentuálna miera nákladov, bude sa poskytnutý spotrebiteľský úver považovať za bezúročný a bez poplatkov.

Novela taktiež znižuje doterajšiu hranica, kedy sa za spotrebiteľský úver a súhrn všetkých zmlúv o úvere medzi tým istým veriteľom a spotrebiteľom, nepovažuje úver do výšky 100 eur, na úroveň 10 eur.

Navrhovaná právna úprava je v súlade s Ústavou Slovenskej republiky, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Vplyv návrhu zákona na štátny rozpočet, na rozpočty obcí a na rozpočty vyšších územných celkov sa uvádza v doložke o posúdení vplyvov.

1. **Osobitná časť**

**K čl. I**

K bodu 1:

Doterajšia hranica, kedy sa za spotrebiteľský úver ,alebo súhrn všetkých zmlúv o úvere medzi tým istým veriteľom a spotrebiteľom, nepovažuje úver do výšky 100 eur, sa znižuje na úroveň 10 eur.

K bodu 2:

V § 2 „Vymedzenie pojmov“ sa zavádza nový pojem „maximálna ročná percentuálna miera nákladov“ s hranicou maximálne 50-násobku základnej úrokovej sadzby Európskej centrálnej banky. Pre určenie „maximálnej ročnej percentuálnej miery nákladov“ bude rozhodný 50 násobok tej základnej úrokovej sadzby ECB, ktorý bol platný ku dňu podpisu spotrebiteľského úveru spotrebiteľom.

K bodu 3:

Poskytnutý spotrebiteľský úver s ročnou percentuálnou mierou nákladov vyššou ako je maximálna ročná percentuálna miera nákladov, sa bude považovať za bezúročný úver a bez poplatkov.

K bodu 4:

Ustanovením sa určuje, že ročná percentuálna miera nákladov spotrebiteľského úveru nesmie prekročiť maximálnu ročnú percentuálnu mieru nákladov.

**K čl. II:**

Účinnosť sa navrhuje ustanoviť od 1. septembra 2013.